### LAZDIJŲ RAJONO SAVIVALDYBĖS TARYBOS VIETINIO ŪKIO IR APLINKOSAUGOS KOMITETO 2019 METŲ VEIKLOS ATASKAITA

**I.** **KOMITETO SUDĖTIS**

Lazdijų rajono savivaldybės tarybos 2019 m. gegužės 17 d. sprendimu Nr. 5TS-39 „Dėl Lazdijų rajono savivaldybės tarybos komitetų“ buvo patvirtintas Vietinio ūkio ir aplinkosaugos komitetas iš 5 narių:

1. Albinas Žymančius;

2. Rimantas Pileckas;

3. Valdas Žička;

4. Ričardas Dulskas;

5. Artūras Kašalynas.

Komiteto pirmininku išrinktas Albinas Žymančius, komiteto pirmininko pavaduotoju – Rimantas Pileckas.

2019 metais komiteto struktūroje nebuvo jokių pasikeitimų.

**II.** **KOMITETO UŽDAVINIAI**

 Lazdijų rajono savivaldybės tarybos veiklos reglamento, patvirtinto Lazdijų rajono savivaldybės tarybos 2017 m. rugsėjo 22 d. sprendimu Nr. 5TS-1026 „Dėl Lazdijų rajono savivaldybės tarybos veiklos reglamento tvirtinimo“, 194.3 papunktyje nurodyti tokie Vietinio ūkio ir aplinkosaugos komiteto įgaliojimai:

1.1. svarstyti ir teikti išvadas dėl savivaldybės teritorijos raidos analizės, bendrųjų ilgalaikių ūkinių, demografinių programų projektų rengimo;

1.2. svarstyti ir teikti siūlymus dėl socialinės ir gamybinės infrastruktūros objektų projektavimo ir statybos;

1.3. svarstyti ir teikti siūlymus dėl kainų ir tarifų už savivaldybės kontroliuojamų įmonių, savivaldybės biudžetinių ir viešųjų įstaigų teikiamas atlygintinas paslaugas bei keleivių vežimą vietiniais maršrutais, centralizuotai tiekiamos šilumos, šalto ir karšto vandens kainų, vietinių rinkliavų bei kitų įmokų nustatymo;

1.4. svarstyti ir teikti išvadas dėl savivaldybei priskirtos valstybinės žemės ir kito valstybės turto valdymo, naudojimo ir disponavimo juo patikėjimo teise;

1.5. svarstyti ir teikti išvadas dėl infrastruktūros plėtros programų rengimo;

1.6. svarstyti ir teikti siūlymus dėl teritorijų planavimo, savivaldybės teritorijos bendrojo plano ir detaliųjų planų sprendinių įgyvendinimo, teritorijų planavimo dokumentų tvirtinimo;

1.7. svarstyti ir teikti siūlymus dėl savivaldybės saugomų teritorijų steigimo, dėl savivaldybės saugomų vietinės reikšmės gamtos bei kultūros paveldo objektų paskelbimo, dėl sprendimų aplinkos apsaugos būklei gerinti;

1.8. svarstyti ir teikti siūlymus dėl savivaldybės teritorijos ribų keitimo, savivaldybės pavadinimo suteikimo ir keitimo, gyvenamųjų vietovių sudarymo, jų pavadinimų, teritorijų ribų nustatymo ir keitimo, taip pat svarstyti ir teikti siūlymus dėl gatvių, aikščių, pastatų, statinių ir kitų savivaldybei nuosavybės teise priklausančių objektų pavadinimų suteikimo ir keitimo;

1.9. svarstyti ir teikti išvadas dėl želdinių apsaugos, miestų ir kitų gyvenamųjų vietovių tvarkymo, atliekų tvarkymo bei aplinkos apsaugos, gyvūnų laikymo, prekybos turgavietėse ir kitų taisyklių tvirtinimo;

1.10. svarstyti ir teikti išvadas dėl šilumos ir geriamojo vandens tiekimo bei nuotekų surinkimo ir valymo organizavimo;

1.11. svarstyti ir teikti siūlymus dėl darbų organizavimo iš Užimtumo didinimo programos;

1.12. svarstyti ir teikti siūlymus dėl dalyvavimo užtikrinant viešąją tvarką ir gyventojų rimtį

2

(nusikaltimų kontrolės ir prevencijos vietinių programų kūrimas ir įgyvendinimas pasitelkiant

savivaldybės teritoriją aptarnaujančias policijos įstaigas bei įtraukiant į šią veiklą visuomenines organizacijas ir gyventojus);

1.13. svarstyti ir teikti siūlymus dėl kraštovaizdžio bei savivaldybės įsteigtų saugomų teritorijų tvarkymo ir apsaugos;

1.14. svarstyti ir teikti išvadas dėl infrastruktūros, socialinės ir ekonominės raidos planavimo, būsto, smulkaus ir vidutinio verslo plėtros programų rengimo;

1.15. svarstyti ir teikti siūlymus dėl aplinkos kokybės gerinimo ir apsaugos;

1.16. svarstyti ir teikti siūlymus dėl komunalinių atliekų tvarkymo sistemų diegimo, antrinių žaliavų surinkimo bei perdirbimo organizavimo ir sąvartynų įrengimo bei eksploatavimo;

1.17. svarstyti ir teikti siūlymus dėl vietinės reikšmės kelių ir gatvių priežiūros, taisymo, tiesimo bei saugaus eismo sąlygų užtikrinimo, keleivių vežimo vietiniais maršrutais organizavimo, lengvatinio keleivių vežimo kompensacijų skaičiavimo ir mokėjimo;

1.18. svarstyti ir teikti siūlymus dėl savivaldybės priešgaisrinių tarnybų ir civilinės saugos organizavimo;

1.19. svarstyti ir teikti išvadas dėl koncesijų suteikimo tikslingumo;

1.20. svarstyti ir teikti siūlymus dėl disponavimo savivaldybei nuosavybės teise priklausančiu turtu, šio turto valdymo, naudojimo ir disponavimo juo tvarkos nustatymo, išskyrus atvejus, kai ji nustatyta įstatymuose;

1.21. pagal savo kompetenciją svarstyti ir teikti išvadas dėl Tarybai teikiamų administracijos direktoriaus, savivaldybės kontrolieriaus, biudžetinių ir viešųjų įstaigų, įmonių ir organizacijų vadovų ataskaitų bei atsakymų į Tarybos narių paklausimus;

1.22. rengti Tarybos sprendimų projektus komiteto kompetencijos klausimais;

1.23. nagrinėti piliečių bei visuomeninių organizacijų pasiūlymus, prašymus, skundus savo veiklos sričių klausimais (pateiktus raštu arba elektroniniu būdu prisijungus prie savivaldybės interneto tinklalapio modulio „El. prašymas”), atsižvelgiant į komentarus bei balsavimą savivaldybės interneto svetainėje, ir, prireikus su atitinkamais rekomendaciniais sprendimais, juos perduoti pagal kompetenciją administracijos direktoriui, merui, Tarybai;

1.24. svarstyti ir teikti išvadas bei pasiūlymus dėl aplinkos apsaugos rėmimo specialiosios programos;

1.25. svarstyti ir teikti išvadas bei pasiūlymus kitais komiteto arba jo kompetencijai priskirtais klausimais.

**III. KOMITETO VEIKLA**

Viena iš svarbiausių komiteto veiklos formų yra komiteto posėdžiai. 2019 metais Lazdijų rajono savivaldybės tarybos Vietinio ūkio ir aplinkosaugos komitetas dirbo vadovaudamasis Lietuvos Respublikos Konstitucija, Vietos savivaldos ir kitais įstatymais, Lietuvos Respublikos Vyriausybės nutarimais, Lazdijų rajono savivaldybės tarybos veiklos reglamentu.

**2019 m. birželio 11 d.** komiteto posėdyje buvo svarstomi šie klausimai: „Dėl Lazdijų rajono savivaldybės 9-osios tarybos Vietinio ūkio ir aplinkosaugos komiteto narių pasiskirstymo pareigomis“ bei kiti klausimai. Nutarta, atsižvelgiant į Savivaldybės mero 2019 m. gegužės 17 d. potvarkį Nr. 7V-38 „Dėl Lazdijų rajono savivaldybės tarybos komitetų pirmininkų ir jų pavaduotojų kandidatūrų“, pabalsavus paskirti komiteto pirmininku Albiną Žymančių, o komiteto pirmininko pavaduotoju – Rimantą Pilecką. Svarstant kitus klausimus, atkreiptas dėmesys į medžiotojų pageidavimą turėti šaudyklą, pasiūlyta įrengti saugumo kalnelius Sodų g. ir Turistų g., nurodant konkrečias vietas. Nutarta ateityje svarstyti klausimą dėl šaudyklos įrengimo, o dėl eismo saugumo klausimų į kitą posėdį pakviesti Vietinio ūkio skyriaus specialistus ir toliau diskutuoti šiais klausimais.

3

**2019 m. lapkričio 25 d.** komiteto posėdyje buvo svarstomi šie klausimai: „Dėl Šeštokų gyventojos J. M. Ruškienės 2019-07-04 prašymo“, „Dėl Lazdijų rajono savivaldybės tarybos 2019 m. vasario 21 d. sprendimo Nr. 5TS-1578 „Dėl 2019 metų Lazdijų rajono savivaldybės biudžeto patvirtinimo“ pakeitimo“, „Dėl Lazdijų rajono savivaldybei nuosavybės teise priklausančių kelių ir kelių statinių projektavimo, tiesimo, statybos, rekonstravimo ir (ar) taisymo (remonto) darbų nustatymo prioritetiniais, kai dalis išlaidų padengiama fizinių ir (ar) juridinių asmenų lėšomis, tvarkos aprašo patvirtinimo“, „ Kiti klausimai“. Pirmu klausimu nutarta – Vietinio ūkio ir aplinkosaugos komitetui įvertinus visus J. M. Ruškienės prašyme bei dokumentuose nurodytus faktus ir nenustačius pažeidimų, nerekomenduoti J. M. Ruškienės siūlomo sklypo įtraukti į Išperkamų ir neprivatizuojamų visuomeninės paskirties žemės sklypų sąrašą. Antru klausimu nutarta pritarti sprendimo „Dėl Lazdijų rajono savivaldybės tarybos 2019 m. vasario 21 d. sprendimo Nr. 5TS-1578 „Dėl 2019 metų Lazdijų rajono savivaldybės biudžeto patvirtinimo“ pakeitimo“ projektui. Trečiu klausimu nutarta į kitą Vietinio ūkio ir aplinkosaugos komiteto posėdį pakviesti Vietinio ūkio skyriaus vyr. specialistą V. Blažauską, kuris pristatytų komiteto nariams kitų metų kelių ir gatvių priežiūros ir plėtros programą. Komiteto posėdyje buvo apžvelgti kiti klausimai: gautas žodinis vietos gyventojų skundas dėl verslo įmonės (Turistų g., Lazdijai), kuri teikia padangų montavimo paslaugas. Minėtos įmonės teritorijoje matyti daug išmėtytų padangų, trūksta elementarios tvarkos. Vietos gyventojai pageidauja, jog įmonė sutvarkytų teritoriją. Komiteto nariai pareiškė nuomonę šiuo klausimu. Nutarta kreiptis į rajono savivaldybės administraciją ir į verslo įmonės (Turistų g., Lazdijai) savininką V. Patacką dėl įmonės teritorijos sutvarkymo.

**IV. APIBENDRINIMAS**

Komiteto posėdžių darbotvarkės ne vėliau kaip prieš 2 darbo dienas iki komiteto posėdžio

pradžios paskelbiamos savivaldybės interneto tinklalapyje, todėl rajono savivaldybės gyventojai turi galimybę teikti pasiūlymus dėl komiteto veiklos. Vietinio ūkio ir aplinkosaugos komitetas 2019 metais negavo pasiūlymų dėl veiklos gerinimo.

Komitetas ir ateityje nagrinės rajono savivaldybės tarybai bei Vietinio ūkio ir aplinkosaugos komitetui teikiamus klausimus ir teiks išvadas, pasiūlymus komiteto arba jo kompetencijai priskirtais klausimais.

Lazdijų rajono savivaldybės tarybos

Vietinio ūkio ir aplinkosaugos komiteto pirmininkas Albinas Žymančius